นายกรัฐมนตรี ย้ำใช้ทุกมาตรการเพื่อปราบปรามการกระทำผิดอบายมุข
การประชุมสภาผู้แทนราษฎรเป็นพิเศษ เพื่อพิจารณาญัตติขอเปิดอภิปรายทั่วไปเพื่อลงมติไม่ไว้วางใจรัฐมนตรีเป็นรายบุคคลช่วงค่ำที่ผ่านมาเป็นไปอย่างคึกคัก โดยพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ลุกขึ้นชี้แจงต่อข้อซักถามของนายสมคิด เชื้อคง ส.ส.พรรคเพื่อไทย กรณีบ่อนการพนันที่เป็นต้นเหตุของการแพร่ระบาดของโรคโควิด-19 เพิ่มเติม โดยยืนยันว่า รัฐบาลมีนโยบายปราบปรามการกระทำผิดเกี่ยวกับอบายมุข ซึ่งเป็นนโยบายสำคัญ ซึ่งที่ผ่านมาหน่วยงานที่เกี่ยวข้องได้เพิ่มมาตรการและความเข้มข้นในการกำกับดูแล ไม่ให้มีการเล่นการพนันในทุกพื้นที่ รวมถึงผู้ที่อยู่เบื้องหลังและเจ้าของบ่อนการพนันจะมีการยึดทรัพย์ ย้ำใช้ทุกมาตรการเข้มงวด ส่วนการแพร่ระบาดโรคโควิดที่เกิดในบ่อนพระราม 3 นั้น ไม่ได้ปล่อยปะละเลย ได้ดำเนินคดีกับผู้กระทำผิดแล้ว 22 ราย และอยู่ระหว่างดำเนินคดีของศาลทุกอย่างดำเนินการเป็นขั้นเป็นตอน ขณะที่ ในส่วนของสนามมวย ได้สอบสวนพร้อมดำเนินมาตรการต่างๆ ทำให้สามารถควบคุมการแพร่ระบาดได้ โดยย้ำถึงความจำเป็นในการโยกย้ายเจ้าหน้าที่ เพราะปล่อยให้มีการกระทำผิดกฎหมาย จึงต้องดำเนินการสอบสวนเพื่อให้เกิดผลทางคดีและรายงานผลการลงโทษในการประชุมคณะกรรมการข้าราชการตำรวจ (ก.ตร.) ทุกเดือน พร้อมยืนยันการแต่งตั้งคณะกรรมการ กตร. เป็นการแต่งตั้งตามขั้นตอน ไม่มีการเรียกรับผลประโยชน์และที่ผ่านมามีการแต่งตั้งตามห้วงระยะเวลา  ด้านนายสมศักดิ์ เทพสุทิน รัฐมนตรีว่าการกระทรวงยุติธรรม ชี้แจงการแก้ปัญหายาเสพติดที่ฝ่ายค้านระบุว่าไม่มีประสิทธิภาพ ทำให้มีการแพร่ระบาดของยาเสพติดในหลายพื้นที่ โดยยืนยันว่า นายกรัฐมนตรี ไม่ได้โทรศัพท์มาสั่งการใดๆ แต่มีนโยบายให้คิดใหม่ทำใหม่ เพื่อตัดวงจรยาเสพติดทำให้สถานการณ์ยาเสพติดในประเทศลดลงและต้องเพิ่มเทคโนโลยีและอุปกรณ์ต่างๆ  รวมถึงปรับปรุงกฎหมายให้ทันสมัย ทั้งนี้ ที่ผ่านมาแม้ปัญหายาเสพติดจะมีปริมาณมาก แต่ไม่ได้เข้ามาในพื้นที่ประเทศไทย เพราะรัฐบาลพยายามจัดการกับสารตั้งต้น ซึ่งเป็นกลยุทธใหม่ของผู้ค้ายาเสพติด ทำให้ปัจจุบันปริมาณยาบ้ามีจำนวนลดลง เพราะการคิดใหม่ทำใหม่ สามารถจัดการปัญหายาเสพติดได้เป็นอย่างดี รวมทั้งยังได้ดำเนินการปราบปรามยาเสพติดโดยการบังคับใช้กฎหมาย ดังนั้น แต่ละจังหวัดจะต้องดำเนินการบูรณาการร่วมกัน ตั้งเป้ายึดทรัพย์ให้ได้ 6 พันล้านบาท ซึ่งในปี 2563 สามารถยึดทรัพย์จากขบวนการค้ายาเสพติดได้กว่า 2 พันล้านบาท ใช้ระยะเวลาการดำเนินการเพียง 2 เดือน นอกจากนี้ ยังได้ปรับปรุงกฎหมายฉบับใหม่ ขณะนี้อยู่ระหว่างการพิจารณาของคณะกรรมาธิการฯ หากมีการประกาศใช้จะสามารถยึดทรัพย์ย้อนหลังได้